**Transporta enerģijas likums**

**1. pants. Likumā lietotie termini**

Likumā lietoti šādi termini:

1. **alternatīvā degviela** – degvielas vai enerģijas avoti, ar kuriem vismaz daļēji aizvieto naftas avotus transportlīdzekļu apgādē ar enerģiju un kuriem ir potenciāls veicināt transporta darbībās radītā siltumnīcefekta gāzu emisiju apjoma samazināšanu un uzlabot transporta nozares ekoloģiskos rādītājus;
2. **atbalsta shēma** – šā likuma izpratnē instruments vai mehānisms, ko piemēro, lai veicinātu atjaunojamās enerģijas izmantošanu, samazinot šādas enerģijas izmaksas, palielinot tās pārdošanas cenu vai palielinot šādas enerģijas iegādes apjomu, kas, cita starpā, tiek nodrošināta izmantojot atjaunojamās enerģijas pienākumu vai citus veidus, tai skaitā, (bet ne tikai) atbalstu investīcijām, atbrīvojumu no nodokļiem vai nodokļu samazināšanu, nodokļu atmaksu, tiešo cenu atbalstu, tai skaitā regulētos tarifus un mainīgās vai fiksētās piemaksas, kā arī izmantojot “zaļo sertifikāciju”;
3. **atjaunojamā elektroenerģija** – šā likuma izpratnē no atjaunojamiem energoresursiem ražota elektroenerģija, kas tiek izmantota transportā;
4. **atjaunojamās enerģijas pienākums** – atbalsta shēma, kurā enerģijas ražotājiem ir pienākums nodrošināt, ka konkrēta saražotās enerģijas daļa ir atjaunojamā enerģija, enerģijas piegādātājiem ir pienākums nodrošināt, ka konkrēta piegādātās enerģijas daļa ir atjaunojamā enerģija, vai enerģijas patērētājiem ir pienākums nodrošināt, ka konkrēta patērētās enerģijas daļa ir atjaunojamā enerģija, tostarp shēmas, kurās šādas prasības var izpildīt, izmantojot “zaļo sertifikāciju”;
5. **atjaunojamā enerģija** **–** no atjaunojamiem energoresursiem ražota enerģija;
6. **atjaunojamie energoresursi –** vēja enerģija, saules enerģija, ģeotermālā enerģija (zemes dzīļu siltuma enerģija), hidrotermālā enerģija (siltumenerģija, kura atrodas virszemes ūdeņos vai pazemes ūdeņos), apkārtējās vides enerģija (dabā sastopama siltumenerģija un norobežotā vidē uzkrāta enerģija, ko var uzkrāt apkārtējā gaisā, izņemot izplūdes gaisu, vai virszemes ūdeņos, vai notekūdeņos), aerotermālā enerģija (siltumenerģija, kura uzkrājas gaisā), plūdmaiņu, viļņu un cita jūras enerģija, hidroenerģija, no atjaunojamiem energoresursiem iegūts ūdeņradis, sintezēts metāns, biomasa (arī atkritumu biomasas frakcija) vai notekūdeņu organiskās vielas;
7. **atkritumi** – šā likuma izpratnē priekšmeti un vielas, kas uzskatāmi par atkritumiem Atkritumu apsaimniekošanas likuma izpratnē, izņemot vielas, kas tīši pārveidotas vai piesārņotas, lai tās uzskatītu par atkritumiem;
8. **atlikumi** – šā likuma izpratnē materiāls, kas nav ražošanas procesa tieši iegūt vēlamais galaprodukts, kas nav ražošanas procesa pamatmērķis un kura ražošanai nav apzināti modificēts process;
9. **augšposma emisijas –** visas siltumnīcefekta gāzu emisijas, kas rodas pirms jēlmateriāla nokļūšanas rafinēšanas vai pārstrādes rūpnīcā, kur ražo benzīnu, dīzeļdegvielu vai gāzeļļu, sašķidrināto naftas gāzi, saspiesto dabasgāzi, sašķidrināto dabasgāzi, saspiesto sintētisko metānu un saspiesto ūdeņradi;
10. **benzīns** – jebkura gaistoša minerāleļļa, kas ietilpst Padomes 1987. gada 23. jūlija Regulā Nr. 2658/87 par tarifu un statistikas nomenklatūru un kopējo muitas tarifu (turpmāk – Regula 2658/87) noteikto kombinētās nomenklatūras kodu 2710 preču pozīcijā un paredzēta motoriem vai dzinējiem;
11. **biodegviela –** ir šķidrā degviela, ko izmanto transportā un iegūst no biomasas;
12. **biogāze** – gāzveida degviela, ko iegūst no biomasas, tai skaitā atkritumu poligonu gāze un notekūdeņu gāze;
13. **biomasa –** šā likuma izpratnē lauksaimniecības, mežsaimniecības un saistīto nozaru, arī zvejniecības un akvakultūras, produktu, bioloģiskas izcelsmes atkritumu un atlikumu bioloģiski noārdāmā frakcija, tai skaitā augu un dzīvnieku izcelsmes viela, kā arī atkritumu, tai skaitā bioloģiskas izcelsmes rūpniecības un sadzīves atkritumu, bioloģiski noārdāmā frakcija;
14. **biomasas degviela** – gāzveida degviela, tai skaitā biogāze, kas saražota no biomasas;
15. **biometāns** – galvenokārt metānu saturoša gāzveida degviela, kas saskaņā ar normatīvajos aktos noteiktajām kvalitātes prasībām ir attīrīta no biogāzes vai ražota procesā, kurā kā vienīgo enerģijas avotu izmanto atjaunojamo enerģiju, vai ražota no atjaunojamās elektroenerģijas, atkritumiem vai apkārtējā oglekļa dioksīda;
16. **brīvprātīgā shēma** – shēma, kuras ietvaros tiek apliecināta biodegvielu, biomasas degvielu vai biogāzes atbilstība ilgtspējas kritērijiem un attiecībā uz kuru Eiropas Komisija ir pieņēmusi lēmumu par minētās brīvprātīgās shēmas atbilstību ticamības, paredzamības un neatkarīga audita standartiem, kā arī tās ietvaros izmantotās metodikas atbilstību Eiropas Savienības tiesību aktiem;
17. **cieti bagātīgi saturoši kultūraugi** – kultūraugi, galvenokārt labība, neatkarīgi no tā, vai tiek izmantoti tikai graudi vai viss augs, kā tas ir, piemēram, zaļbarības kukurūzas gadījumā, bumbuļaugi un sakņaugi, piemēram, kartupeļi, topinambūri, batātes, manioka un jamss un bumbuļsīpolaugi, piemēram, taro un jautijas;
18. **degviela** – šā likuma izpratnē naftas izcelsmes degviela (ieskaitot maisījumus ar biodegvielu), vai cita fosila šķidra vai gāzveida viela, ko var izmantot kā transporta enerģiju;
19. **degvielas pamatstandarts** – standarta vērtība 94,1 grams oglekļa dioksīda ekvivalenta attiecībā pret enerģijas vienību megadžoulos (g CO2 ekv./MJ), kura pamatā ir 2010. gada transporta enerģijas aprites cikla emisijas uz vienu enerģijas vienību no fosilās izcelsmes degvielām Eiropas Savienībā;
20. **degvielas piegādātājs –** komersants, kas:
21. realizē transporta enerģiju galapatēriņam transportā,
22. likumā “Par akcīzes nodokli” noteiktajos gadījumos maksā akcīzes nodokli par transporta enerģiju, tai skaitā ir degvielas mazumtirgotājs, kas realizē importēto vai no Eiropas Savienības dalībvalsts ievesto degvielu vai degvielas vairumtirgotājs, kas realizē degvielu un kuram ir speciāla atļauja (licence);
23. **dīzeļdegviela** – gāzeļļa, kas ietilpst Regulā Nr. 2658/87 noteikto kombinētās nomenklatūras kodu 2710 preču pozīcijā un paredzēta motoriem vai dzinējiem;
24. **elektrotransportlīdzeklis** – mehānisks transportlīdzeklis, kurš aprīkots ar spēka piedziņu, kas ietver vismaz vienu neperifērisku elektrisku mehānismu kā enerģijas pārveidotāju ar elektrisku uzlādējamu enerģijas uzkrāšanas sistēmu, kuru iespējams uzlādēt ārēji;
25. **krasta elektroapgāde** – krasta elektroenerģijas nodrošināšana jūras kuģiem piestātnē, izmantojot standartizēto savienojumu;
26. **lauksaimniecības, akvakultūras, zivsaimniecības un mežsaimniecības atlikumi** – atlikumi, ko tiešā veidā rada lauksaimniecības, akvakultūras, zivsaimniecības un mežsaimniecības nozarēs, neietverot atlikumus, kas radušies saistītajās nozarēs vai pārstrādē;
27. **lieljaudas uzlādes punkts** – uzlādes punkts, kas dod iespēju uzlādēt elektrotransportlīdzekli ar jaudu, lielāku par 22kW;
28. **lignocelulozes materiāls** – materiāls, ko veido lignīns, celuloze un hemiceluloze, piemēram, mežos iegūta biomasa, enerģētiskās kokaugu kultūras un uz koksnes resursiem balstītu nozaru atlikumi un atkritumi;
29. **modernā biodegviela** **–** no šā likuma pielikumā uzskaitītajām izejvielām ražota biodegviela;
30. **modernā biogāze** – no šā likuma pielikumā uzskaitītajām izejvielām ražota biogāze;
31. **nepārtikas celulozes materiāls** – izejvielas, kas galvenokārt sastāv no celulozes un hemicelulozes un kam ir zemāks lignīna saturs nekā lignocelulozes materiālam, tostarp no pārtikas un dzīvnieku barības kultūraugu atlikumiem, piemēram, dažādu graudaugu salmi, sēnalas un čaumalas; enerģētiskās zālaugu kultūras ar zemu cietes saturu, piemēram, airene, klūdziņprosa, miskante, Spānijas niedre; virsaugi pirms un pēc galvenajiem kultūraugiem; augsnes saglabāšanas kultūraugi; rūpniecības atlikumi, tostarp no pārtikas un dzīvnieku barības kultūraugiem pēc augu eļļu, cukuru, cietes un proteīnu ekstrakcijas; un materiāli no bioloģiskajiem atkritumiem, ja augsnes saglabāšanas kultūraugus un virsaugus saprot kā īstermiņa, uz laiku sētas ganības, kas satur zāles un pākšaugu maisījumu ar zemu cietes saturu, ko izmanto lopbarības iegūšanai un kas uzlabo augsnes auglību, lai varētu iegūt lielākas galveno laukaugu ražas;
32. **no atjaunojamiem energoresursiem ražota nebioloģiskas izcelsmes šķidrā vai gāzveida degviela** **–** šķidrā vai gāzveida degviela, kuru izmanto transporta nozarē, kura nav biodegviela vai biogāze un kuras enerģijas saturu veido atjaunojamie energoresursi, izņemot biomasu;
33. **parastas jaudas uzlādes punkts** – uzlādes punkts, kas dod iespēju uzlādēt elektrotransportlīdzekli ar jaudu 22 kilovati (kW) vai mazāku, izņemot ierīces, kuru jauda ir 3,7 kilovati (kW) vai mazāka un kuras uzstādītas privātās mājsaimniecībās vai kuru galvenais pielietojums nav elektrotransportlīdzekļu uzlādēšana un kuras nav publiski pieejamas;
34. **pārstrādātas oglekļa degvielas** **–** šķidra vai gāzveida degviela, ko ražo no fosilas izcelsmes šķidro vai cieto atkritumu plūsmām, kas nav piemērotas materiālu reģenerācijai saskaņā ar atkritumu apsaimniekošanas normatīvajos aktos noteikto atkritumu apsaimniekošanas darbību prioritāro secību, vai no atkritumu apstrādes fosilas izcelsmes gāzes un atgāzes, kas nenovēršami un netīši rodas ražošanas procesā no rūpnieciskām iekārtām;
35. **pārtikas un dzīvnieku barības kultūraugi –** cieti bagātīgi saturoši kultūraugi, cukura kultūraugi un eļļas kultūraugi, ko audzē lauksaimniecības zemē kā galvenos kultūraugus, izņemot atlikumus, atkritumus vai lignocelulozes materiālus, un starpposma kultūraugi, piemēram, starpkultūras un virsaugi, ar noteikumu, ka šādu starpposma kultūraugu izmantošana nerada pieprasījumu pēc papildu zemes platībām;
36. **publiski pieejams uzlādes punkts –** uzlādes punkts apgādei ar elektroenerģiju, kuram var piekļūt visi attiecīgās transporta enerģijas transportlīdzekļu lietotāji;
37. **publiski pieejams uzpildes punkts** – uzpildes punkts, kuram var piekļūt visi attiecīgās transporta enerģijas transportlīdzekļu lietotāji;
38. **saspiestā dabasgāze –** dabasgāze, kas saspiesta līdz apjomam, kas ir mazāks par 1 procentu no tilpuma, kas paredzēta motoriem vai dzinējiem un kas atbilst Regulā 2658/87 noteikto kombinētās nomenklatūras kodu 2711 preču pozīcijā;
39. **sašķidrinātā dabasgāze** – dabasgāze, kas atdzesēta šķidrā veidā, kas paredzēta motoriem vai dzinējiem un kas atbilst Regulā 2658/87 noteikto kombinētās nomenklatūras kodu 2711 preču pozīcijā;
40. **sašķidrinātā naftas gāze –** viegli parafīna ogļūdeņraži, kas ražoti no naftas pārstrādes procesā, jēlnaftas stabilizācijas iekārtās vai dabasgāzes pārstrādes procesos, kuros ietilpst propāns un butāns, vai abu kombinācija, kas ir sašķidrināti zem spiediena, kas ietilpst Regulā 2658/87 noteikto kombinētās nomenklatūras kodu 2711 preču pozīcijā un kas paredzēta motoriem vai dzinējiem;
41. **sašķidrinātās dabasgāzes uzpildes punkts** – sašķidrinātās dabasgāzes uzpildes iekārta, kas sastāv no fiksēta vai pārvietojama aprīkojuma, atkrastes iekārtas vai citas sistēmas;
42. **transporta enerģija** – prece ar noteiktu vērtību, kuras nesēji ir degviela, alternatīvā degviela vai cita viela vai produkts, ar ko nodrošina transportlīdzekļa kustību un tajā uzstādīto iekārtu vai agregātu darbību;
43. **transporta enerģijas aprites cikla siltumnīcefekta gāzu emisijas** – visas oglekļa dioksīda (CO2), metāna (CH4) un vienvērtīgā slāpekļa oksīda (N2O) neto emisijas, ko var attiecināt uz transporta enerģiju, ietverot visas attiecīgās stadijas, sākot ar ieguvi vai audzēšanu un ražošanu, tostarp zemes izmantošanas maiņu, pārvadāšanu, ievešanu, izvešanu, izplatīšanu, apstrādi un sadedzināšanu, neatkarīgi no tā, kurā valstī tās tiek radītas;
44. **transporta enerģijas siltumnīcefekta gāzu emisijas uz vienu enerģijas vienību –** uz transporta enerģiju attiecināmo siltumnīcefekta gāzu emisiju (izteikta oglekļa dioksīda ekvivalentos) kopējās masas dalījums ar transporta enerģijas kopējo energoietilpību, kas degvielai ir izteikta kā tās zemākā siltumspēja;
45. **uzlādes punkts** – saskarne, kas spēj vienā reizē uzlādēt vienu elektrotransportlīdzekli vai spēj vienā reizē apmainīt akumulatoru vienam elektrotransportlīdzeklim;
46. **ūdeņradis –** šā likuma izpratnēdegviela šķidrā vai gāzveida agregātstāvoklī, ko sadedzina ar skābekli un ko izmanto degvielas šūnās vai iekšdedzes motoros;
47. **publiski pieejama** **uzlādes punkta operators** – juridiska persona, kas sniedz elektrotransportlīdzekļu uzlādes pakalpojumu uz savstarpēji noslēgta līgumiska pamata, tostarp citu pakalpojumu sniedzēju vārdā divos vai vairākos uzlādes punktos, kas neatrodas vienā adresē;
48. **uzpildes punkts** – uzpildes iekārta degvielas (izņemot sašķidrināto dabasgāzi), tai skaitā alternatīvās degvielas uzpildei transportlīdzeklī, izmantojot fiksētu vai pārvietojamu aprīkojumu.

**2. pants. Likuma mērķis**

Likuma mērķis ir veicināt cilvēku veselībai un apkārtējai videi drošu transporta enerģijas apriti, veicināt atjaunojamās enerģijas izmantošanu transportā un veicināt atjaunojamās enerģijas piedāvājumu un pieprasījumu tirgū, kā arī nodrošināt alternatīvās degvielas infrastruktūras attīstību un sabiedrības informētību par pieejamiem un izmantojamajiem transporta enerģijas veidiem, lai sekmētu ilgtspējīgu tautsaimniecības attīstību un veicinātu siltumnīcefekta gāzu emisiju un gaisa piesārņojošo vielu emisiju samazināšanu.

**3. pants. Likuma darbības joma**

Likums nosaka nosacījumus transporta enerģijas apritei un infrastruktūrai, kā arī prasības transporta enerģijas kvalitātes atbilstības novērtēšanai un uzraudzības kārtību.

Likumā iekļautie nosacījumi attiecas uz transporta enerģiju, kas tiek izmantota autotransportlīdzekļos ceļu satiksmē, autoceļiem neparedzētajā mobilajā tehnikā – dzelzceļa transportlīdzekļos, lauksaimniecības un mežsaimniecības traktortehnikā, atpūtas kuģos, kad tie nekuģo jūrā.

**4.pants. Transporta enerģijas kvalitāte un atbilstības novērtēšana**

(1) Latvijas Republikas teritorijā atļauts realizēt tikai tādu transporta enerģiju, kas atbilst uz šā likuma pamata izdotajos normatīvajos aktos noteiktajām transporta enerģijas kvalitātes prasībām un rādītājiem. Šī prasība neattiecas uz galapatēriņā transportā izmantoto elektroenerģiju.

(2) Komersants, kas galapatēriņam transportā realizē transporta enerģiju, ir atbildīga par šā panta pirmajā daļā minēto rādītāju un prasību ievērošanu.

(3) Transporta enerģijas atbilstību šā panta pirmajā daļā minētajām kvalitātes prasībām un rādītājiem apliecina ar vienu no šādiem dokumentiem:

1) ar atbilstības sertifikātu, ko, pamatojoties uz akreditētas testēšanas laboratorijas testēšanas pārskatiem, izdod atbilstības novērtēšanas institūcija, kas ir akreditēta nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību, vai Eiropas Ekonomikas zonas valstī akreditēta atbilstības novērtēšanas institūcija;

2) ja transporta enerģija ražota Eiropas Savienībā – ar akreditētas testēšanas laboratorijas testēšanas pārskatiem pamatotu atbilstības apliecinājumu, ko izdod transporta enerģijas ražotājs.

(4) Transporta enerģijas kvalitātes atbilstība šā panta pirmajā daļā noteiktajām prasībām ir jāapliecina:

1) kad transporta enerģija tiek ievesta Latvijas teritorijā, ja vien tā netiek nosūtīta uz akcīzes preču noliktavu;

2) kad transporta enerģija no akcīzes preču noliktavas tiek realizēta galapatēriņam transportā, izņemot, ja no Eiropas Savienības dalībvalsts ievestā transporta enerģija akcīzes noliktavā tiek uzglabāta atsevišķā uzglabātuvē.

(5) Atbilstības sertifikātiem vai atbilstības apliecinājumiem vai to kopijām piemērojamas Grāmatvedības likumā noteiktās prasības attiecībā uz grāmatvedības attaisnojuma dokumentu saglabāšanu.

(6) Ministru kabineta noteiktai institūcijai, kas nodrošina enerģētikas politikas administrēšanu (turpmāk – Ministru kabineta noteikta institūcija) ir tiesības noņemt transporta degvielas paraugus bez maksas.

(7) Ja tiek konstatēta transporta enerģijas neatbilstība šajā likumā un uz tā pamata izdoto normatīvo aktu noteiktām kvalitātes prasībām, Ministru kabineta noteikta institūcija pieņem lēmumu par korektīvajām darbībām, tostarp uzliek liegumu realizēt transporta enerģiju.

(8) Transporta enerģiju, kas neatbilst šajā likumā un uz tā pamata izdoto normatīvo aktu noteiktām kvalitātes prasībām, šā panta otrajā daļā minētā persona atgriež attiecīgajai personai, no kā transporta enerģija ir iegādāta, pārstrādā vai iznīcina. Ar transporta enerģijas kvalitātes atbilstības novērtēšanu, tai skaitā ar prasībām neatbilstošas degvielas glabāšanu, transportēšanu, atgriešanu attiecīgajai personai, no kā transporta enerģija ir iegādāta, pārstrādāšanu vai iznīcināšanu saistītos izdevumus sedz šā panta otrajā daļā minētā persona.

(9) Ministru kabinets nosaka:

1) kvalitātes rādītājus un prasības tirgū piedāvātajai transporta enerģijai, prasības tās ražošanai, pārstrādei, pārvietošanai, realizēšanai un atbilstības nodrošināšanai;

2) transporta enerģijas, kas neatbilst noteiktām kvalitātes prasībām, atgriešanas, pārstrādes vai iznīcināšanas procedūru un prasības neatbilstošas transporta enerģijas pārstrādei vai iznīcināšanai, kā arī kritērijus, pēc kuriem Ministru kabineta noteiktā institūcija nosaka, kvalitātes prasībām neatbilstošas transporta enerģijas atgriešanu, pārstrādi vai iznīcināšanu.

**5. pants. Uzlādes punkti un uzpildes punkti**

(1) Satiksmes ministrija, sadarbojoties ar Ekonomikas ministriju, Vides aizsardzības un reģionālās attīstības ministriju un attiecīgajām pašvaldībām, kuru administratīvo teritoriju tas skars, un ņemot vērā politikas plānošanas dokumentus klimata, enerģētikas un transporta politikas jomā, izstrādā nepieciešamos normatīvos aktus, lai nodrošinātu, ka:

1) Eiropas Transporta tīkla (turpmāk – TEN-T) pamattīklā, valstspilsētu pašvaldību teritorijā un to kaimiņu novadu teritorijā, kā arī blīvi apdzīvotās teritorijās tiek uzstādīti jauni uzlādes punkti;

2) esošajā TEN-T pamattīklā tiek izveidoti publiski pieejami alternatīvo degvielu uzpildes punkti.

(2) Jaunas degvielas uzpildes stacijas būvniecības ietvaros un esošas degvielas uzpildes stacijas pārbūves vai renovācijas procesā jāparedz vismaz viens alternatīvās degvielas uzlādes vai uzpildes punkts atbilstoši Ministru kabineta noteiktajām prasībām un kritērijiem. Minēto būvniecības procesu ietvaros, ja degvielas uzpildes stacijas atrodas pie valsts galvenajiem autoceļiem, jāparedz vismaz viens elektroenerģijas uzlādes punkts atbilstoši minētajiem kritērijiem un atbilstoši tehniskajām iespējām un izmaksu efektivitātes un pieprasījuma pamatojumam. Minēto būvniecības procesu ietvaros, ja degvielas uzpildes stacija ir tikai alternatīvās degvielas uzpildei, tad elektroenerģijas uzlādes punkts nav jāparedz.

(3) Publiski pieejama uzlādes punkta operators katru gadu ziņo Centrālajai statistikas pārvaldei par tās uzlādes punktā elektrotransportlīdzekļos uzlādēto elektroenerģijas apjomu un uzlādes punkta pieslēguma veidu, tai skaitā, vai uzlādes punkts ir tiešā pieslēgumā pieslēgts iekārtai, kura ražo atjaunojamo elektroenerģiju.

(4) Elektrotransportlīdzekļu uzlādei publiski pieejamos uzlādes punktos, ja tas ir tehniski iespējams un ekonomiski pamatoti, izmanto normatīvajos aktos par energoefektivitāti definētās viedo mēraparātu sistēmas un ievēro normatīvajos aktos par energoefektivitāti noteiktos enerģijas patēriņa uzskaites prasības.

(5) Publiski pieejamas lieljaudas uzlādes vietas šo uzlādes punktu operatori vai īpašnieki apzīmē ar normatīvajos aktos par ceļu satiksmes noteikumiem definētajām ceļa zīmēm stāvvietām un darbības zonām un elektromobiļiem.

 (6) Ministru kabinets nosaka:

1) prasības elektrotransportlīdzekļu uzlādes punktiem, to uzstādīšanu un ekspluatāciju, kā arī to dalījumu pēc tehniskajiem un organizatoriskajiem kritērijiem,

2) prasības alternatīvās degvielas uzpildes punktiem, sašķidrinātās dabasgāzes uzpildes punktiem un krasta elektroapgādes punktiem, to uzstādīšanu un ekspluatāciju, kā arī tehniskās specifikācijas krasta elektropadeves iekārtām,

3) kritērijus degvielas uzlādes vai uzpildes punkta izveidei degvielas uzpildes stacijās, prasības degvielas uzlādes vai uzpildes punktiem, kā arī kārtību, kā novērtē šā panta otrajā daļā minētās tehniskajās iespējas un izmaksu efektivitāti;

4) šā panta trešās daļā minētās ziņošanas kārtību.

**6. pants. Nosacījumi valstspilsētu teritorijās izmantotajiem transportlīdzekļiem**

(1) Normatīvajos aktos par administratīvajām teritorijām un apdzīvotajām vietām minēto valstspilsētu pašvaldību teritorijās, sākot ar 2030. gada 1. janvāri, ir jānodrošina, ka:

1) valstspilsētu pašvaldību teritorijā izmantotajā sabiedriskajā transportā izmantotās transporta enerģijas apjomā vismaz 50 procenti ir atjaunojamā enerģija, tai skaitā atjaunojamā elektroenerģija;

2) valstspilsētu pašvaldību teritorijā valstspilsētu pašvaldību izmantoto transportlīdzekļu (izņemot transportlīdzekļus, ko izmanto operatīvo darbību veikšanai un ko izmanto meklēšanas, glābšanas un neatliekamās medicīniskās palīdzības sniegšanas procesā) apjomā vismaz 50 procenti ir tādi transportlīdzekļi, kuros tiek izmantota atjaunojamā enerģija, tai skaitā elektroenerģija.

(2) Valstspilsētu pašvaldības līdz 2026. gada 1. oktobrim un pēc tam reizi divos gados ziņo Ministru kabineta noteiktai institūcijai par šā panta pirmajā daļā noteikto pienākumu izpildes progresu, sniedzot informāciju par:

1) atjaunojamās enerģijas īpatsvaru sabiedriskajā transportā izmantotajā transporta enerģijas apjomā;

2) tādu transportlīdzekļu, kurā tiek izmantota atjaunojamā enerģija vai elektroenerģija, skaitu un īpatsvaru kopējā izmantoto transportlīdzekļu apjomā.

(3) Ja valstspilsēta kā teritoriālā iedalījuma vienība ietilpst kādā novadā, šajā pantā noteiktos valstspilsētu pašvaldību uzdevumus īsteno attiecīgā novada pašvaldība.

**7. pants. Patērētājiem sniedzamā informācija**

(1) Transportlīdzekļa ražotājs nodrošina, ka redzamā vietā uz transportlīdzekļa, kas laists tirgū pēc šā likuma spēkā stāšanās dienas, un to rokasgrāmatā ir norādīta informāciju par tajā izmantojamo transporta enerģiju un attiecīgā mehāniskā transportlīdzekļa uzpildes vai uzlādes veidu.

(2) Publiski pieejamā lieljaudas uzlādes punktā nodrošina skaidri saprotamu un pārskatāmu informāciju par uzlādes punkta statusu (brīvs, notiek uzlāde vai nedarbojas), kā arī par uzlādes laikā patērēto laiku un elektroenerģijas daudzumu. Alternatīvi minēto informāciju, ja tas ir tehniski iespējams, var sniegt, izmantojot elektronisko sakaru pakalpojumus (tai skaitā tiešsaistes režīmā tīmekļvietnē vai mobilajā lietotnē).

(3) Publiski pieejamā uzlādes punktā vai uzpildes punktā norāda informāciju par tajos pieejamajiem alternatīvās degvielas veidiem. Ja uzlādes punkta vai uzpildes punkta operatoram ir alternatīvās degvielas izcelsmi pamatojošie dokumenti, publiski pieejamā uzlādes punktā vai uzpildes punktā norāda arī informāciju par tajā pieejamās alternatīvās degvielas izcelsmi. Informāciju izvieto uz uzpildes punkta sūkņiem vai to sprauslām, uzlādes pieslēgumiem, vai uzlādes iekārtas vai uzpildes iekārtas sistēmām.

(4) Pie publiski pieejamas uzlādes iekārtas vai uzpildes iekārtas, vai iekārtu sistēmas piestiprina viegli pamanāmu un skaidri saprotamu attiecīgi uzlādes vai uzpildes procesa instrukciju.

(5) Publiski pieejamā uzlādes punkta vai uzpildes punkta operators nodrošina, ka uzlādes vai uzpildes punktu vietās tiek attēlota informācija par uzlādes vai uzpildes (gāzveida degvielas, biodegvielas, ūdeņraža) pakalpojuma noteiktas mērvienības cenu. Cenas, ko nosaka publiski pieejamā uzlādes vai uzpildes punkta operators, ir saprātīgas, viegli un skaidri salīdzināmas, pārredzamas un nediskriminējošas, un tās ir pieejamas visiem ar alternatīvo degvielu darbināmu transportlīdzekļu lietotājiem. Ja degvielas uzpildes stacijā tiek patēriņam realizēti vairāki degvielu veidi, no kuriem vismaz viens ir alternatīvās degvielas veids, tad degvielas uzpildes stacijā ir jānorāda cenas salīdzināmās vienībās, nemaldinot lietotājus un neradot tiem neskaidrības. Alternatīvi minēto informāciju, ja tas ir tehniski iespējams, var sniegt, izmantojot elektronisko sakaru pakalpojumus (tai skaitā tiešsaistes režīmā tīmekļvietnē vai mobilajā lietotnē).

(6) Degvielas piegādātājs, publiski pieejamā uzlādes punkta operators vai īpašnieks un uzpildes punkta operators informē Ministru kabineta noteikto institūciju par attiecīgā punkta darbības uzsākšanu vai pārtraukšanu, kura savā tīmekļa vietnē publicē informāciju par uzlādes punktu un uzpildes punktu izvietojumu Latvijas Republikas teritorijā.

(7) Ministru kabinets nosaka uz degvielas uzpildes staciju, uzpildes vai uzlādes punktu, vai citu transporta enerģijas tirdzniecības vietu attiecināmās prasības patērētāju informēšanai par transporta enerģijas veidu, sastāvu, īpašībām un salīdzināmajām cenām, kā arī nosaka cenu salīdzināmās vienībās aprēķina nosacījumus un publicēšanas kārtību.

**8. pants. Līdzdalības mehānisms**

(1) Uz degvielas piegādātājiem attiecināmā atjaunojamās enerģijas īpatsvara nodrošināšanas mehānisma (turpmāk – līdzdalības mehānisms) ietvaros degvielas piegādātājs tam noteiktos mērķus, kas noteikti šā panta ceturtajā daļā, var izpildīt galapatēriņam transportā, realizējot:

1) moderno biodegvielu, ja šīs biodegvielas atbilstība modernās biodegvielas kritērijiem ir attiecīgi pamatota, vai moderno biogāzi, ja šīs biogāzes atbilstība modernās biogāzes kritērijiem un šīs biogāzes izcelsme ir attiecīgi pamatota;

2) no atjaunojamiem energoresursiem ražotas nebioloģiskas izcelsmes šķidrās vai gāzveida degvielas, arī ja tās izmanto kā starpproduktus tradicionālo degvielu ražošanā;

3) pārstrādāta oglekļa degvielas;

4) atjaunojamo elektroenerģiju.

(2) Līdzdalības mehānisma ietvaros un šā panta ceturtajā daļā minēto mērķu izpildei degvielas piegādātājs galapatēriņam transportā realizētajai šā panta pirmās daļas 1., 2. un 3.punktā minētajai transporta enerģijai ir jāatbilst šā likuma 10. pantā minētajiem kritērijiem.

(3) Līdzdalības mehānisma ietvaros degvielas piegādātājam galapatēriņā transportā realizācijā līdz 2023. gada 31. decembrim ievēro šādus nosacījumus:

1) benzīnu, kura pētnieciskais oktānskaitlis ir 95 vai lielāks, bet mazāks par 98 (95. markas benzīns), ir atļauts realizēt tikai tad, ja tam ir pievienota biodegviela vai modernā biodegviela vai biodegviela kopā ar moderno biodegvielu ne mazāk kā 9,5 tilpumprocentu apjomā no kopējā maisījuma tilpuma.

2) benzīnu, kura pētnieciskais oktānskaitlis ir 98 vai lielāks, bet mazāks par 100 (98. markas benzīns), atļauts realizēt tikai tad, ja tam ir pievienota biodegviela vai modernā biodegviela vai biodegviela kopā ar moderno biodegvielu ne vairāk kā 5 tilpumprocentu apjomā no kopējā maisījuma tilpuma.

3) dīzeļdegvielu atļauts realizēt tikai tad, ja tai ir pievienota biodegviela vai modernā biodegviela vai biodegviela kopā ar moderno biodegvielu ne mazāk kā 6,5 tilpumprocentu apjomā no kopējā maisījuma tilpuma.

(4) Līdzdalības mehānisma ietvaros degvielas piegādātājs līdz 2030. gada 1. janvārim nodrošina, ka tā galapatēriņam transportā realizētais šī likuma pirmajā daļā minētās atjaunojamās enerģijas īpatsvars, ievērojot arī šā panta sestajā un septītajā daļā noteiktos nosacījumus un ņemot vērā koeficientus konkrētiem transporta enerģijas veidiem un atjaunojamās elektroenerģijas ieskaitei, ir vismaz septiņi enerģijas procenti no kopējā realizētā transporta enerģijas apjoma, kas sasniegti:

1) galapatēriņam transportā realizējot modernās biodegvielas un modernās biogāzes apjomu šīs punkta a), b) un c) apakšpunktā noteiktajā īpatsvarā, kas aprēķināts no visa konkrētā degvielas piegādātāja galapatēriņam transportā realizētā transporta enerģijas apjoma, tajā neņemot vērā degvielas piegādātāja galapatēriņam transportā realizēto elektroenerģijas vai no atjaunojamajiem energoresursiem ražotas nebioloģiskas izcelsmes šķidrās un gāzveida transporta degvielas apjomu:

a) periodā no 2022. gada 1. janvāra līdz 2024. gada 31. decembrim – ik gadu ne mazāk kā 0,2 enerģijas procenti,

b) periodā no 2025. gada 1. janvāra līdz 2029. gada 31. decembrim – ik gadu ne mazāk kā 1 enerģijas procenti,

c) periodā sākot no 2030. gada 1. janvāra – ik gadu ne mazāk kā 3,5 enerģijas procenti;

2) sākot no 2029. gada 1. janvāra galapatēriņam transportā realizējot moderno biodegvielu un modernās biogāzes, atjaunojamās elektroenerģijas, pārstrādāto oglekļa degvielu un no atjaunojamiem energoresursiem ražoto nebioloģiskas izcelsmes šķidro vai gāzveida degvielu apjomu – ne mazāk kā 3,5 enerģijas procenti no visa konkrētā degvielas piegādātāja galapatēriņam transportā realizētā transporta enerģijas apjoma.

(5) Līdzdalības mehānisma ietvaros degvielas piegādātājs galapatēriņam transportā realizē biodegvielu, biomasas degvielu vai biogāzi, kas saražota no pārtikas un dzīvnieku barības kultūraugiem un kurām ir augsts netiešas zemes izmantošanas maiņas risks un kurām ir novērota ievērojama ražošanas platības izplešanās zemes platībās ar augstu oglekļa koncentrāciju, kuru izejvielu identificēšanas kritēriji ir noteikti Komisijas 2019. gada 13. marta Deleģētajā regulā (ES) Nr.2019/807, ar kuru Eiropas Parlamenta un Padomes Direktīvu (ES) 2018/2001 papildina attiecībā uz to, kā identificēt izejvielas, kas rada augstu netiešās zemes izmantošanas maiņas risku un kam konstatēta būtiska produktīvās platības izplešanās uz tādu zemes platību rēķina, kurās ir liels oglekļa uzkrājums, un kā sertificēt biodegvielas, bioloģiskos šķidros kurināmos un biomasas kurināmos/degvielas, kas rada zemu netiešās zemes izmantošanas maiņas risku, apjomu šādā īpatsvarā, kas aprēķināts ņemot vērā visu konkrētā degvielas piegādātāja galapatēriņam transportā realizēto transporta enerģijas apjomu:

1) līdz 2023. gada 31. decembrim – ne vairāk kā 4 enerģijas procenti;

2) no 2024. gada 1. janvāra līdz 2026. gada 31. decembrim – ne vairāk kā 2,7 enerģijas procenti;

3) no 2027. gada 1. janvāra līdz 2029. gada 31. decembrim – ne vairāk kā 0,7 enerģijas procenti.

 (6) Degvielas piegādātājs šā panta ceturtajā daļā noteikto mērķu izpildes pārsniegumu var nodot citam degvielas piegādātājam, kurš to var izmantot šā panta ceturtajā daļā noteikto mērķu izpildei.

(7) Degvielas piegādātājs šā panta ceturtajā daļā noteikto mērķu izpildei var izmantot arī:

1) to atjaunojamās elektroenerģijas apjomu, ko kā transporta enerģiju galapatēriņam transportā Latvijas Republikā ir piegādājis komersants, kas nav degvielas piegādātājs, ja tiek attiecīgi pamatots, ka minētā elektroenerģija ir izmantota uzlādei elektrotransportlīdzekļos.

2) to modernās biogāzes apjomu, ko komersants, kas nav degvielas piegādātājs, kā transporta enerģiju ir realizējis galapatēriņa transportā vai ir izmantojis paša vajadzībām, ja tiek attiecīgi pamatots, ka minētais biogāzes apjoms ir izmantots uzpildei transportlīdzekļos un ja ir attiecīgi pamatota šīs biogāzes izcelsme.

(8) Ministru kabinets nosaka:

1) atjaunojamās enerģijas īpatsvara kopējā realizētajā transporta enerģijas apjomā aprēķina nosacījumus, tai skaitā koeficientus konkrētiem transporta enerģijas veidiem un atjaunojamās elektroenerģijas ieskaitei un atjaunojamās elektroenerģijas ieskaites nosacījumus;

2) nosacījumus no atjaunojamiem energoresursiem ražotas nebioloģiskas izcelsmes šķidrās vai gāzveida transporta degvielas un pārstrādāta oglekļa degvielas izmantošanai līdzdalības mehānisma ietvaros;

3) atjaunojamās enerģijas pārsnieguma, elektroenerģijas, ko kā transporta enerģiju galapatēriņam transportā Latvijas Republikā ir piegādājis komersants, kas nav degvielas piegādātājs, un modernās biogāzes apjoma nodošanas un uzskaites nosacījumus.

4) nosacījumus, kā degvielas piegādātājs var pamatot, ka galapatēriņam transportā realizējamā biodegviela vai biogāze ir iegūta no šā likuma pielikumā uzskaitītajām izejvielām un kā ir pamatojama biodegvielas vai biogāzes izcelsme, īpaši, ja biogāze tiek piegādāta galapatēriņam transportā izmantojot dabasgāzes pārvades vai sadales sistēmu.

(9) Ministru kabinets nosaka gadījumus, kuros benzīnam vai dīzeļdegvielai nav piemērojamas šā panta trešajā daļā noteiktās obligātā piejaukuma prasības.

**9. pants. Transporta enerģijas aprites cikla siltumnīcefekta gāzu emisiju intensitātes samazināšana**

(1) Degvielas piegādātājs nodrošina tā galapatēriņam transportā realizētā kopējā transporta enerģijas apjoma aprites cikla siltumnīcefekta gāzu emisiju uz enerģijas vienību samazinājumu vismaz par sešiem procentiem attiecībā pret degvielas pamatstandartu.

(2) Degvielas piegādātājs šā panta pirmajā daļā minētā mērķa nodrošināšanai galapatēriņam transportā realizētajai šā panta trešās daļas 1. un 2. punktā minētajai transporta enerģijai ir jāatbilst šā likuma 10. pantā minētajiem kritērijiem.

 (3) Degvielas piegādātājs transporta enerģijas aprites cikla emisiju intensitātes samazinājumu var nodrošināt:

1) galapatēriņam transportā realizējot biodegvielu, biogāzi, moderno biodegvielu vai moderno biogāzi, ja ir attiecīgi pamatota šīs biogāzes izcelsme;

2) galapatēriņam transportā Latvijā realizējot normatīvajos aktos par transporta enerģiju minētās alternatīvās degvielas, kas nav biodegviela;

3) galapatēriņam transportā realizējot elektroenerģiju;

4) iegādājoties cita Latvijas vai citas valsts degvielas piegādātāja vai komersanta īstenoto augšposma emisiju samazinājumu vai pašam samazinot augšposma emisijas kādā no šādiem veidiem:

a) veicot nepieciešamos pasākumus, lai samazinātu emisijas fosilās izcelsmes degvielas izpētes un ieguves vietās;

b) fosilās izcelsmes degvielas ieguves vietās samazinot dedzināšanas procesā ar lāpu vai ventilēšanas procesā radītās emisijas;

c) uzstādot oglekļa dioksīda uztveršanas iekārtas un nodrošinot uztvertā oglekļa dioksīda transportēšanu uz oglekļa dioksīda uzglabāšanas vietām vai nodrošinot tā atkārtotu izmantošanu;

d) ierīkojot degvielas tirdzniecības vietās uzpildes vai uzlādes punktu transportlīdzekļa uzpildei ar no atjaunojamiem energoresursiem ražotu nebioloģiskas izcelsmes šķidro vai gāzveida degvielu vai elektrotransportlīdzekļa uzlādei ar elektroenerģiju.

(4) Degvielas piegādātājs šā panta pirmajā daļā noteiktā mērķa izpildes pārsniegumu var nodot citam degvielas piegādātājam, kurš to var izmantot šā panta pirmajā daļā noteiktā mērķa izpildei.

(5) Degvielas piegādātājs šā panta pirmajā daļā minētā transporta enerģijas aprites cikla siltumnīcefekta gāzu emisiju uz vienu enerģijas vienību samazinājuma nodrošināšanai var izmantot arī:

1) to elektroenerģijas apjomu, ko kā transporta enerģiju galapatēriņam transportā Latvijas Republikā ir piegādājis komersants, kas nav degvielas piegādātājs, ja tiek attiecīgi pamatots, ka minētā elektroenerģija ir izmantota uzlādei elektrotransportlīdzekļos.

2) to biogāzes apjomu, ko komersants, kas nav degvielas piegādātājs, kā transporta enerģiju ir realizējis galapatēriņa transportā vai ir izmantojis paša vajadzībām, ja tiek attiecīgi pamatots, ka minētais biogāzes apjoms ir izmantots uzpildei transportlīdzekļos un ja ir attiecīgi pamatota šīs biogāzes izcelsme.

(6) Degvielas piegādātājs šā panta pirmajā daļā noteiktā mērķa izpildei var izveidot degvielas piegādātāju grupu, noslēdzot sadarbības līgumu ar citu degvielas piegādātāju.

(7) Ministru kabinets nosaka uz šā panta pirmajā daļā noteiktā mērķa izpildi attiecināmos transporta enerģijas veidus, nosacījumus transporta enerģijas aprites cikla siltumnīcefekta gāzu emisiju daudzuma, transporta enerģijas aprites cikla siltumnīcefekta gāzu emisiju uz vienu enerģijas vienību samazinājuma un augšposma emisiju samazinājuma aprēķinam šā panta pirmajā daļā noteiktā mērķa izpildes pamatojumam.

**10.pants.** **Ilgtspējas un siltumnīcefekta gāzu emisiju ietaupījuma kritēriji un atbilstības tiem apliecināšana**

 (1) Ilgtspējas kritēriji un siltumnīcefekta gāzu emisiju ietaupījuma kritēriji un siltumnīcefekta gāzu emisiju ietaupījumi attiecas uz Latvijas Republikā vai citā Eiropas Savienības dalībvalstī ražotām un ievestām vai importētām biodegvielām, biomasas degvielām, biogāzi, no atjaunojamiem energoresursiem ražotām nebioloģiskas izcelsmes šķidrajām un gāzveida degvielām vai pārstrādāta oglekļa degvielām, neatkarīgi no biomasas ģeogrāfiskās izcelsmes. Biodegvielām, biomasas degvielām un biogāzei, ko ražo no atkritumiem un atlikumiem, kas nav lauksaimniecības, akvakultūras, zvejniecības un mežsaimniecības atlikumi, kā ar atkritumiem un atlikumiem, ko vispirms pārstrādā produktā, kuru pēc tam pārstrādā biodegvielās, biomasas degvielās vai biogāzē, ir jāatbilst siltumnīcefekta gāzu emisiju ietaupījuma kritērijiem.

(2) Biodegvielas, biomasas degvielas vai biogāzi var uzskatīt par atbilstošām ilgtspējas un siltumnīcefekta gāzu emisiju ietaupījuma kritērijiem, bet no atjaunojamiem energoresursiem ražotas nebioloģiskas izcelsmes šķidrās vai gāzveida transporta degvielas vai un pārstrādātā oglekļa degvielas – ka tās nodrošina siltumnīcefekta gāzu emisiju ietaupījumus, ja tas ir apliecināts vienā no šādiem veidiem:

1) brīvprātīgās shēmas ietvaros, kuru ir apstiprinājusi Eiropas Komisija;

2) nacionālās shēmas, kuru izveidojusi cita Eiropas Savienības dalībvalsts ietvaros.

(3) Lai pamatotu, ka visā piegādes ķēdē, sākot no izejvielu iegūšanas līdz šā panta pirmajā daļā minētās transporta enerģijas realizēšanai galapatēriņam transportā, ir ievēroti šā panta pirmajā daļā minētie kritēriji, visā piegādes ķēdē iesaistītajām personām ir jāizmanto masas bilances sistēmu:

1) kuras ietvaros ir ļauts apvienot sūtījumus, kuros ir izejvielas vai degvielas ar atšķirīgām ilgtspējas un siltumnīcefekta gāzu emisiju ietaupījuma īpašībām, piemēram, konteinerā, pārstrādes vai loģistikas objektā, pārvades un sadales infrastruktūrā vai objektā;

2) kuras ietvaros ir ļauts turpmākas pārstrādes vajadzībām sūtījumos apvienot izejvielas ar atšķirīgu enerģijas saturu, ja sūtījuma apjoms tiek koriģēts atbilstīgi tā enerģijas saturam;

3) kuras ietvaros ir pieprasīts, lai informācija par šā panta trešās daļas 1.apakšpunktā minēto sūtījumu ilgtspējas un siltumnīcefekta gāzu emisiju ietaupījuma īpašībām un apjomiem būtu attiecināta uz maisījumu;

4) kuras ietvaros tiek nodrošināts, ka visu sūtījumu, kas izņemti no maisījuma, kopumam ir tādi paši ilgtspējas rādītāji un tādā pašā apmērā kā attiecīgajam visu sūtījumu, kas pievienoti maisījumam, kopumam, kuras ietvaros tiek prasīts, lai šie nosacījumi tiktu izpildīti atbilstošā laikposmā;

5) kuras ietvaros tiek nodrošināts, ka materiāli nav apzināti modificēti vai pārveidoti, lai tādējādi panāktu, ka sūtījumu vai tā daļu var uzskatīt par atkritumiem vai atlikumiem;

6) kuras ietvaros tiek nodrošināts, ka katru sūtījumu šā likuma 8. pantā un 9. panta pirmajā daļā minēto mērķu izpildē ieskaita tikai vienu reizi.

(4) Ja sūtījums tiek pārstrādāts, informāciju par sūtījuma ilgtspējas kritērijiem un siltumnīcefekta gāzu emisiju ietaupījuma rādītājiem koriģē un sadala starp galaproduktiem saskaņā ar šādiem noteikumiem:

1) ja izejvielu sūtījuma pārstrādē iegūst tikai vienu galaproduktu, kas paredzēts šā panta pirmajā daļā minēto transporta enerģijas veidu ražošanai, sūtījuma apjomu un attiecīgo sūtījuma ilgtspējas un siltumnīcefekta gāzu emisiju ietaupījuma rādītāju apmēru pielāgo, piemērojot pārrēķina koeficientu, kas ir attiecība starp šādai ražošanai paredzētā galaprodukta apjomu un procesā izmantoto izejvielu apjomu;

2) ja izejvielu sūtījuma pārstrādē iegūst vairākus galaproduktus, kas paredzēti šā panta pirmajā daļā minēto transporta enerģijas veidu ražošanai, katram galaproduktam piemēro atsevišķu pārrēķina koeficientu un izmanto atsevišķu masas bilanci.

(5) Masas bilances sistēmas izmantošanai visā piegādes ķēdē ir jānodrošina informācijas nodošana par šā panta pirmajā daļā minēto transporta enerģijas veidu atbilstību ilgtspējības kritērijiem un tajā ir jābūt iekļautai informācijai par to, vai šā panta trešajā un ceturtajā daļā minētā sūtījuma ražošanai ir ticis sniegts jebkāda veida finansiāls atbalsts, tai skaitā valsts atbalsts, un, ja tā ir, atbalsta shēmas veids (investīciju atbalsts vai darbības atbalsts). Piegādes ķēdē iesaistītie komersanti saglabā informāciju, kas ļauj pierādīt šā panta pirmajā daļā minēto transporta enerģijas veidu atbilstību ilgtspējas un siltumnīcefekta gāzu emisiju ietaupījuma kritērijiem.

(6) Šā panta otrās daļas 1.punktā minēto brīvprātīgo shēmu tīmekļa vietnēs vismaz reizi gadā tiek publicēts to sertificēšanas institūciju saraksts, ko brīvprātīgās shēmas ietvaros izmanto neatkarīgas revīzijas veikšanai, par katru šādu institūciju norādot, kura valsts un tās iestāde ir akreditējusi minēto sertificēšanas institūciju un kura veic tās darbības uzraudzību.

(7) Atbilstības novērtēšanas institūcijām, kuras brīvprātīgās shēmas ietvaros kā sertificēšanas institūcijas izmanto neatkarīgas revīzijas veikšanai Latvijas Republikā, ir jābūt akreditētām nacionālajā akreditācijas institūcijā atbilstoši normatīvajiem aktiem par atbilstības novērtēšanu un atbilstības novērtēšanas institūciju novērtēšanu, akreditāciju un uzraudzību, vai citā Eiropas Ekonomikas zonas valstī akreditētai sertificēšanas institūcijai.

(8) Šā panta septītajā daļā minētās atbilstības novērtēšanas institūcijas, kas akreditētas nacionālajā akreditācijas institūcijā, pēc nacionālās akreditācijas institūcijas pieprasījuma iesniedz tai visu attiecīgo informāciju, kas nepieciešama, lai varētu veikt to uzraudzību, tostarp norādot neatkarīgas revīzijas dienu, laiku un vietu. Ja nacionālā akreditācijas institūcija, veicot normatīvajos aktos par atbilstības novērtēšanu un normatīvajos aktos par atbilstības novērtēšanas institūciju novērtēšanu, akreditāciju un uzraudzību noteiktās uzraudzības darbības, konstatē neatbilstības Eiropas Savienības vai Latvijas normatīvajiem aktiem, kā arī nacionālās akreditācijas institūcijas noteiktajiem nosacījumiem, tā nekavējoties informē brīvprātīgo shēmu, kuras ietvaros darbojas minētā atbilstības novērtēšanas institūcija.

(9) Ministru kabinets nosaka:

1) biodegvielas un biomasas degvielas siltumnīcefekta gāzu ietaupījumu aprēķina nosacījumus;

2) biodegvielas un biomasas degvielas ilgtspējas kritērijus, kas ir piemērojami tās realizējot galapatēriņam transportā;

3) biodegvielas, biomasas degvielas, biogāzes, no atjaunojamiem energoresursiem ražota nebioloģiskas izcelsmes šķidro vai gāzveida degvielu un pārstrādāta oglekļa degvielu siltumnīcefekta gāzu emisiju ietaupījuma kritērijus, kas ir piemērojami tās realizējot galapatēriņam transportā;

4) atbilstības minētajiem kritējiem pārbaudes un uzraudzības kārtību;

5) informācijas un atbilstības ilgtspējas un siltumnīcefekta gāzu emisiju ietaupījuma kritēriju pamatojumu aprites nosacījumus.

**11.pants. Ziņošanas pienākumi**

(1) Degvielas piegādātājs katru gadu līdz 15. maijam elektroniski, izmantojot energoresursu informācijas sistēmu, kuras pārzinis un turētājs ir Ministru kabineta noteiktā institūcija un kurā datu apriti nodrošina elektronisko dokumentu un strukturētu datu veidā, iesniedz Ministru kabineta noteiktajai institūcijai pārbaudītu pārskatu par tā darbību iepriekšējā kalendāra gadā (turpmāk – vispārīgais ziņojums), kas ietver:

1) atjaunojamās enerģijas aprēķināto īpatsvaru un tā aprēķinu, ņemot vērā šā likuma 8. pantā noteiktos nosacījumus;

2) datus par iepriekšējā kalendāra gadā galapatēriņam transportā realizēto transporta enerģijas daudzumu, sadalījumā pa transporta enerģijas veidiem un informāciju par transporta enerģijas zemākajām siltumspējas vērtībām;

3) datus par iepriekšējā kalendāra gadā galapatēriņam transportā realizēto transporta enerģijas un biodegvielas aprites cikla siltumnīcefekta gāzu emisiju intensitāti;

4) datus par galapatēriņam transportā realizēto biodegvielu apjomu, sadalījumā pa dažādiem izejvielu veidiem un pa biodegvielu kategorijām, kā arī informāciju par biodegvielas ražošanas paņēmieniem un par realizētās biodegvielas, biogāzes un biomasas degvielas ģeogrāfisko izcelsmi;

5) datus par fosilās izcelsmes degvielas augšposma emisiju samazinājumu.

(2) Vispārīgo ziņojumu pārbauda neatkarīga inspicēšanas institūcija, kas akreditēta nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību, vai citā Eiropas Savienības dalībvalstī akreditēta validēšanas un verificēšanas institūcija.

(3) Degvielas piegādātājs nodrošina, ka visi dokumenti un informācija, kas pamato vispārīgajā ziņojumā sniegtos datus, tai skaitā, informācija, kas pamato biodegvielas atbilstību ilgtspējas kritērijiem, siltumnīcefekta gāzu emisiju ietaupījuma kritērijiem un siltumnīcefekta gāzu emisiju ietaupījumiem, un informācija par augšposma emisiju samazināšanas projektiem, tiek uzglabāta vismaz piecus gadus.

(4) Ministru kabineta noteikta institūcija izvērtē iesniegto vispārīgo ziņojumu. Ministru kabineta noteiktai institūcijai ir tiesības veikt degvielas piegādātāju datu, kas ir izmantoti vispārīgā ziņojuma sagatavošanai, kā arī šā panta trešajā daļā minēto dokumentu un informācijas, kas atrodas degvielas piegādātāja vai šā panta otrajā daļā minētās institūcijas rīcībā, pārbaudi.

(5) Ministru kabineta noteikta institūcija savā tīmekļa vietnē katru gadu publicē apkopotu informāciju par degvielas piegādātāju galapatēriņam transportā realizētās biodegvielas, biogāzes un biomasas degvielas ģeogrāfisko izcelsmi un izejvielu veidu.

(6) Ministru kabineta noteikta institūcija, ņemot vērā normatīvajos aktos par enerģētiku noteiktos nosacījumus attiecībā uz divgadu integrētā nacionālā enerģētikas un klimata progresa ziņojuma sagatavošanu un ņemot vērā vispārīgo ziņojumu un atbilstoši transporta enerģijas kvalitātes monitoringa rezultātiem, sagatavo:

1) katru gadu – transporta enerģijas kvalitātes pārskatu par iepriekšējo kalendāro gadu atbilstoši veidlapai, kas publicēta Eiropas Vides aģentūras uzturētajā tīmekļvietnē;

2) sākot ar 2022.gadu un pēc tam katrus divus gadus – Eiropas Parlamenta un Padomes 2018.gada 11.decembra regulas Nr. 2018/1999 par enerģētikas savienības un rīcības klimata politikas jomā pārvaldību un ar ko groza Eiropas Parlamenta un Padomes Regulas (EK) Nr. 663/2009 un (EK) Nr. 715/2009, Eiropas Parlamenta un Padomes Direktīvas 94/22/EK, 98/70/EK, 2009/31/EK, 2009/73/EK, 2010/31/ES, 2012/27/ES un 2013/30/ES, Padomes Direktīvas 2009/119/EK un (ES) 2015/652 un atceļ Eiropas Parlamenta un Padomes Regulu (ES) Nr. 525/2013 20. pantā noteikto informāciju par atjaunojamās enerģijas īpatsvaru Latvijā piegādātajā un patērētājā transporta enerģijas apjomā;

3) sākot ar 2022. gadu un pēc tam katru gadu – valsts ziņojumu par degvielas piegādātāju galapatēriņam transportā realizēto transporta enerģijas siltumnīcefekta gāzu emisiju intensitāti un tās samazinājuma mērķu izpildi;

4) apkopotu informāciju par biodegvielas, biomasas degvielas un biogāzes atbilstību ilgtspējas kritērijiem un siltumnīcefekta gāzu emisiju ietaupījumu apjomiem.

(7) Ministru kabinets nosaka vispārīgā ziņojuma un šā panta sestajā daļā minēto ziņojumu sagatavošanas un pārbaudes nosacījumus un iesniegšanas kārtību.

**12. pants. Likuma izpildes uzraudzība**

(1) Ministru kabineta noteikta institūcija uzrauga un kontrolē šā likuma 4., 8., 9. un 11. pantā, kā arī 7. panta sestajā daļā minēto prasību un pienākumu izpildi, tai skaitā veic ikgadēju transporta enerģijas kvalitātes uzraudzību un nodrošina transporta enerģijas tirgus uzraudzību.

(2) Ar transporta enerģijas kvalitātes uzraudzību saistītos izdevumus sedz no Ministru kabineta noteiktās institūcijas finanšu līdzekļiem, bet, ja tiek konstatēts, ka transporta enerģijas kvalitāte neatbilst izvirzītajām prasībām, minētos izdevumus sedz attiecīgais transporta enerģijas īpašnieks vai valdītājs 30 dienu laikā pēc šīs institūcijas sagatavotā paziņojuma par izdevumu maksājuma saņemšanas, attiecīgos līdzekļus pārskaitot uz paziņojumā norādīto kontu Valsts kasē.

(3) Patērētāju tiesību aizsardzības centrs atbilstoši kompetencei uzrauga un kontrolē šā likuma 7. panta pirmajā, otrajā, trešajā, ceturtajā, piektajā un septītajā daļā minēto prasību izpildi.

(4) Ministru kabinets nosaka šajā likumā noteikto kritēriju, prasību un pienākumu izpildes uzraudzības nodrošināšanas nosacījumus, tai skaitā nosaka transporta enerģijas tirgus uzraudzības kārtību.

**13. pants. Līdzdalības mehānisma ietvaros noteikto mērķu nodrošināšana**

(1) Ja degvielas piegādātājs neizpilda šā likuma 8. panta ceturtajā daļā noteiktos mērķus noteiktajā apjomā vai termiņā, Ministru kabineta noteiktā institūcija līdz kārtējā gada 15. septembrim Administratīvā procesa likumā noteiktajā kārtībā var pieņemt lēmumu par piespiedu naudas uzlikšanu.

(2) Piespiedu naudas apjomu nosaka atkarībā no šā likuma 8. panta ceturtās daļas 1. punktā vai šā likuma 8. panta ceturtās daļas 2. punktā noteiktā mērķa izpildes šādā procentuālā apjomā no pēdējā finanšu gada neto apgrozījuma:

1) līdz 1 procentam, ja mērķis ir izpildīts mazāk nekā 30 procenta apmērā;

2) līdz 0,5 procentam, ja mērķis ir izpildīts 30,1 procenta līdz 50 procenta apmērā;

3) līdz 0,1 procentam, ja mērķis ir izpildīts 50,1 procenta līdz 80 procenta apmērā;

4) līdz 0,01 procentam, ja mērķis ir izpildīts vairāk nekā 80,1 procenta apmērā.

(3) Ja vispārīgais ziņojums nav iesniegts, Ministru kabineta noteiktā institūcija piespiedu nauda konkrētajam degvielas piegādātājam var uzlikt šā panta otrās daļas 1. punktā noteiktajā apjomā.

(4) Ministru kabineta noteiktā institūcija pieņem lēmumu par piespiedu naudas uzlikšanu reizi gadā līdz brīdim, kad, saņemot vispārīgo ziņojumu, Ministru kabineta noteiktā institūcija secina, ka šā likuma 8. panta ceturtajā daļā noteiktie mērķi ir izpildīti.

(5) Ja degvielas piegādātājs neizpilda šā likuma 8. panta ceturtās daļas 2. punktā noteikto mērķi noteiktajā apjomā vai termiņā, tas sešu mēnešu laikā pēc vispārīgā ziņojuma par 2030. gadu iesniegšanas informē Ministru kabineta noteikto institūciju par šā likuma 8. panta ceturtās daļas 2. punktā noteiktā mērķa izpildes progresu, iesniedzot vispārīgo ziņojumu, kam nav piemērojami šā likuma 11.panta otrajā daļā noteiktās pārbaudes prasības, par konkrētā kalendārā gada pirmo pusgadu. Minēto informāciju degvielas piegādātājs iesniedz katrus sešus mēnešus pēc vispārīgā ziņojuma iesniegšanas līdz šā likuma 8. panta ceturtās daļas 2. punktā noteiktā mērķa sasniegšanas.

(6) Lēmuma par piespiedu naudas uzlikšanu pārsūdzēšana neaptur tā izpildi.

**14. pants. Transporta enerģijas aprites cikla emisiju intensitātes samazināšanas valsts nodeva**

(1) Lai veicinātu transporta enerģijas izmantošanas radīto siltumnīcefekta gāzu emisiju samazināšanu, atjaunojamās enerģijas izmantošanu un energoefektivitātes uzlabošanu transporta sektorā, degvielas piegādātājs maksā transporta enerģijas aprites cikla emisiju intensitātes samazināšanas valsts nodevu (turpmāk – valsts nodeva) 70 eiro par katru nesamazināto transporta enerģijas aprites cikla siltumnīcefekta gāzu emisiju tonnu.

(2) Ja vispārīgais ziņojums nav iesniegts, degvielas piegādātājs maksā valsts nodevu viena procenta apmērā no pēdējā finanšu gada neto apgrozījuma.

(3) Lēmumu par valsts nodevas piemērošanu Ministru kabineta noteiktā institūcija pieņem līdz kārtējā gada 1.augustam.

 (4) Ministru kabineta noteikta institūcija nodrošina, ka tiek kontrolēta valsts nodevas samaksa, un ka saskaņā ar likumu “Par nodokļiem un nodevām” tiek aprēķināta nokavējuma nauda, ja valsts nodeva netiek samaksāta noteiktajā termiņā.

**15. pants. Atjaunojamās enerģijas izmantošanas veicināšana un energoefektivitātes uzlabošana transportā**

(1) Degvielas piegādātājs piespiedu naudu vai valsts nodevu iemaksā Valsts kasē atvērtajā valsts pamatbudžeta ieņēmumu kontā atbilstoši valsts budžeta ieņēmumu klasifikācijai ar tāda maksājumu pakalpojumu sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē, 30 dienu laikā pēc Ministru kabineta noteiktās institūcijas lēmuma paziņošanas degvielas piegādātājam.

 (2) Ienākumus no valsts nodevas un piespiedu naudas atjaunojamās enerģijas izmantošanas veicināšanai un energoefektivitātes uzlabošanai transportā kā dotāciju no valsts pamatbudžeta vispārējiem ieņēmumiem plāno valsts pamatbudžetā šim mērķim izveidotajā Ekonomikas ministrijas budžeta programmā (apakšprogrammā), kuras izpildītāja ir Ekonomikas ministrija, atbilstoši iepriekšējos gados iemaksātajiem un neizlietotajiem, kā arī attiecīgajā gadā valsts pamatbudžetā plānotajiem (prognozētajiem) ieņēmumiem no šā panta pirmajā daļā minētajiem ieņēmumiem. Ekonomikas ministrija ir atbildīga par to, lai izdevumi nepārsniedz valsts pamatbudžetā ieskaitīto valsts nodevas un piespiedu naudas apjomu.

(3) Šā panta pirmajā daļā minētie līdzekļi ir izmantojami šādās jomās:

1) dažādu atjaunojamās enerģijas veidu izmantošanas veicināšanai un energoefektivitātes uzlabošanai transportā;

2) sabiedrības informēšanas un izglītošanas pasākumiem;

3) atbalsta programmu ieviešanas un īstenošanas nodrošināšanas izmaksu segšanai;

4) šajā likumā noteikto kontroles, uzraudzības un ziņošanas funkciju un pienākumu finansēšanai.

(4) Ja šā panta trešajā daļā minētajās jomās tiek īstenotas atbalsta programmas, Ministru kabinets nosaka:

1) iestādes, kas īsteno valsts atbalsta programmas;

2) katras atbalsta programmas nosacījumus un to īstenošanas kārtību, nosakot atbalsta programmas mērķi, atbalsta programmas ietvaros pieejamo finansējuma apjomu, prasības projekta iesniedzējam, atbalstāmo darbību un izmaksu attiecināmības nosacījumus, kā arī līguma vai vienošanās par projekta īstenošanu vienpusēja uzteikuma nosacījumus;

3) kārtību, kādā tiek pieņemts lēmums par atbalsta piešķiršanu vai lēmums atteikt atbalsta piešķiršanu.

**Pārejas noteikumi**

1. Ar šā likuma spēkā stāšanos spēku zaudē Biodegvielas likums (Latvijas Republikas Saeimas un Ministru Kabineta Ziņotājs, 2005, 8. nr.; 2006, 10. nr.).

2. Līdz šā likuma 4. panta devītajā daļā, 5. panta sestajā daļā, 7. panta septītajā daļā, 8. panta astotajā un devītajā daļā, 9. panta septītajā daļā, 10. panta devītajā daļā, 11. panta septītajā daļā un 12. panta ceturtajā daļā minēto noteikumu spēkā stāšanās dienai ir piemērojami šādi Ministru kabineta noteikumi, ciktāl tie nav pretrunā ar šo likumu:

1) Ministru kabineta 2000. gada 26. septembra noteikumi Nr. 332 “Noteikumi par benzīna un dīzeļdegvielas atbilstības novērtēšanu”;

2) Ministru kabineta 2005. gada 18. oktobra noteikumi Nr. 772 “Noteikumi par biodegvielas kvalitātes prasībām, atbilstības novērtēšanu, tirgus uzraudzību un patērētāju informēšanas kārtību”;

3) Ministru kabineta 2011. gada 5. jūlija noteikumi Nr. 545 “Noteikumi par biodegvielu un bioloģisko šķidro kurināmo ilgtspējas kritērijiem, to ieviešanas mehānismu un uzraudzības un kontroles kārtību”;

4) Ministru kabineta 2018. gada 6. februāra noteikumi Nr. 78 “Prasības elektrotransportlīdzekļu uzlādes, dabasgāzes uzpildes, ūdeņraža uzpildes un krasta elektropadeves iekārtām”;

5) Ministru kabineta 2018. gada 25. septembra noteikumi Nr. 597 “Transporta enerģijas aprites cikla siltumnīcefekta gāzu emisiju daudzuma un tā samazinājuma aprēķināšanas un ziņošanas kārtība”.

3. Ministru kabinets laika posmā no 2023. gada 1. janvāra līdz 2023. gada 1. maijam atkārtoti izvērtē šā likuma 8. panta trešajā un ceturtajā daļā līdzdalības mehānisma ietvaros degvielas piegādātājiem noteiktos mērķus un, ja nepieciešams tos mainīt, līdz 2023. gada 31. augustam iesniedz likumdevēja noteiktajā kārtībā grozījumus šā likuma 8. panta trešajā un ceturtajā daļā.

4. Ministru kabinets līdz 2022. gada 31. decembrim nosaka kritērijus finansiāla atbalsta saņemšanai mazemisiju transportlīdzekļu (tai skaitā velo transportlīdzekļu un maza ātruma bezemisiju transportlīdzekļu) iegādei.

5. Ministru kabinets līdz 2023. gada 1. janvārim izdod šā likuma 15. panta ceturtajā daļā minētos noteikumus.

6. Ja pēc vispārīgā ziņojuma par 2021.gadu saņemšanas Ministru kabineta noteiktā institūcija konstatē, ka degvielas piegādātājs 2021.gadā nav nodrošinājis transporta enerģijas aprites cikla siltumnīcefekta gāzu emisiju samazinājumu, Ministru kabineta noteiktā institūcija līdz 2022.gada 31.decembrim pieņem lēmumu, kurā nosaka degvielas piegādātājam veikt maksājumu valsts budžetā 0,01 procenta apmērā no degvielas piegādātāja pēdējā finanšu gada neto apgrozījuma, kas attiecas uz degvielas apriti, tai skaitā piegādi un tirdzniecību.

7. Līdz šā likuma 11.panta pirmajā daļā minētās energoresursu informācijas sistēmas vispārīgā ziņojuma iesniegšanai izstrādes vispārīgo ziņojumu degvielas piegādātājs iesniedz elektroniska dokumenta formā atbilstoši normatīvajiem aktiem par elektronisko dokumentu noformēšanu (ziņojumu iesniedzot Excel datnes formātā), izmantojot Ministru kabineta nozīmētās institūcijas tīmekļvietnē pieejamo ziņojuma veidlapas paraugu (Excel datnes formātā).

**Informatīva atsauce uz Eiropas Savienības direktīvām**

Likumā iekļautas tiesību normas, kas izriet no:

1) Eiropas Parlamenta un Padomes 1998. gada 13. oktobra Direktīva 98/70/EK, kas attiecas uz benzīna un dīzeļdegvielu kvalitāti un ar ko groza Padomes Direktīvu 93/12/EEK;

2) Eiropas Parlamenta un Padomes 2003. gada 3. marta direktīvas 2003/17/EK, ar ko groza Direktīvu 98/70/EK, kas attiecas uz benzīna un dīzeļdegvielas kvalitāti;

3) Eiropas Parlamenta un Padomes 2009. gada 23. aprīļa direktīvas 2009/30/EK, ar ko groza direktīvu 98/70/EK attiecībā uz benzīna, dīzeļdegvielas un gāzeļļas specifikācijām un ievieš mehānismu autotransporta līdzekļos lietojamās degvielas radītās siltumnīcefekta gāzu emisijas kontrolei un samazināšanai, groza Padomes direktīvu 1999/32/EK attiecībā uz tās degvielas specifikācijām, kuru lieto iekšējo ūdensceļu kuģos, un atceļ direktīvu 93/12/EEK;

4) Eiropas Parlamenta un Padomes 2014. gada 22. oktobra direktīvas 2014/94/ES par alternatīvo degvielu infrastruktūras ieviešanu;

5) Padomes 2015.gada 20.aprīļa direktīvas 2015/652, ar ko nosaka aprēķina metodes un ziņošanas prasības, ievērojot Eiropas Parlamenta un Padomes Direktīvu 98/70/EK, attiecībā uz benzīna un dīzeļdegvielu kvalitāti;

6) Eiropas Parlamenta un Padomes 2015. gada 9. septembra Direktīvas (ES) 2015/1513, ar kuru groza Direktīvu 98/70/EK, kas attiecas uz benzīna un dīzeļdegvielu kvalitāti, un Direktīvu 2009/28/EK par atjaunojamo energoresursu izmantošanas veicināšanu;

7) Eiropas Parlamenta un Padomes 2018. gada 11. decembra direktīvas 2018/2001 par no atjaunojamajiem energoresursiem iegūtas enerģijas izmantošanas veicināšanu.

Ministru prezidents A.K.Kariņš

Ekonomikas ministrs J.Vitenbergs